Diari Oficial de la Generalitat Valenciana


Sumari del DOGV 2708, del 13-03-1996 (1996/837662)

DECRET 40/1996, de 5 de març, del Govern Valencià, pel qual s'atribueixen competències en matèria d'infraccions en l'ordre social i de prevenció de riscos laborals en distints òrgans de la Conselleria de Treball i Afers Socials.
------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/03/05/40/dof/vci/html**

### Dades del document

Número de DOGV
:   2708

Data del DOGV
:   13-03-1996

Secció del DOGV
:   DISPOSICIONS GENERALS

Número del document
:   1996/837662


Data del document
:   05-03-1996

Organisme emissor
:   Conselleria de Treball i Afers Socials

Tipus de document
:   Decret

Anàlisi jurídica

DECRET 40/1996, de 5 de març, del Govern Valencià, pel qual s'atribueixen competències en matèria d'infraccions en l'ordre social i de prevenció de riscos laborals en distints òrgans de la Conselleria de Treball i Afers Socials.   
Mitjançant el Decret 78/1988, de 6 de juny, del Govern Valencià, es van atribuir competències en matèria d'infraccions en l'ordre social a distints òrgans de l'antiga Conselleria de Treball i Seguretat Social.  
Aquesta atribució es va efectuar a imatge i semblança del repartiment de competències que va realitzar l'article 47.1 de la Llei 8/1988, de 7 d'abril, sobre Infraccions i Sancions en l'Ordre Social, si bé atenent-hi les peculiaritats pròpies de l'organització administrativa de la Generalitat Valenciana. A grans trets, l'assignació de competències sancionadores descansava sobre dues bases: la matèria de competència pròpia de cada òrgan i la quantia de la sanció proposada per la Inspecció de Treball i Seguretat Social.  
Respecte a aquest últim punt i des que va entrar en vigor la Llei 8/1988, de 7 d'abril, no s'havien produït modificacions pel que fa a les quanties de les sancions establides en el seu article 37, ja que el Govern no ha arribat a exercir la facultat que li atorgava la disposició addicional primera de l'esmentada Llei.  
Aquest panorama s'ha mantingut fins a al promulgació de la Llei 31/1995, de 8 de novembre, de Prevenció de Riscos Laboral que, a part de donar un tractament autònom de les anteriorment denominades infraccions en matèria de seguretat i higiene i salut laborals, separant-les de la Llei 8/1988 esmentada, introdueix novetats pel que fa a les quanties mínimes i màximes i pel que es refereix a l'atribució de competències sancionadores, cosa que determina que el repartiment dissenyat en el Decret 78/1988 esmentat no siga d'aplicació a l'entrada en vigor de la nova llei.  
Per això, i conformement al que disposen els articles 35 i 70 de la Llei 5/1983, de 30 de desembre, de Govern Valencià, a proposta del conseller de Treball i Afers Socials i amb la deliberació prèvia del Govern Valencià, en la reunió del dia 5 de març de 1996,   
DECRETE  
Article 1  
A proposta de la Inspecció de Treball i Seguretat Social, les infraccions administratives en matèria de prevenció de riscos laborals seran sancionades:  
a) Pels directors territorials de la Conselleria de Treball i Afers Socials, fins a 5.000.000 de pessetes.  
b) Pel director general de Treball, fins a 65.083.678 de pessetes.  
c) Pel conseller de Treball i Afers Socials, fins a 76.020.636 de pessetes.  
d) Pel Govern Valencià, fins a 549.460.025 de pessetes.  
Article 2  
En la resta d'infraccions en l'ordre social, comeses per les empreses, on el seu coneixement i la seua resolució siga competència de la Generalitat Valenciana, les infraccions seran sancionades, a proposta de la Inspecció de Treball i Seguretat Social:  
a) Pels directors territorials de la Conselleria de Treball i Afers Socials, fins un 1.000.000 de pessetes.  
b) Pels directors generals competents per raó de la matèria, fins a 5.000.000 de pessetes.  
c) Pel conseller de Treball i Afers Socials, fins a 69.353.567 de pessetes.  
d) Pel Govern Valencià, fins a 41.103.164 de pessetes.  
Article 3  
L'atribució de competències serà determinada per la quantia de la sanció proposada per la Inspecció de Treball i Seguretat Social en l'acta alçada. Quan en una mateixa acta es formulen diverses propostes de sanció, corresponents a infraccions a la mateixa matèria, serà un òrgan competent per a imposar la sanció per la totalitat de les esmentades infraccions qui ho serà per a imposar la de major quantia, conformement a l'atribució de competències sancionadores efectuada en els articles anteriors.  
Article 4  
El Govern Valencià, quan concórreguen circumstàncies d'excepcional gravetat en les infraccions en matèria de seguretat i salut en el treball, podrà acordar la suspensió de les activitats laborals per un temps determinat o, en cas extrem, el tancament del centre de treball corresponent, sense perjudici, en tot cas, del pagament del salari o de les indemnitzacions que escaiga i de les mesures que puguen arbitrar-se per a la seua garantia.  
DISPOSICIó DEROGATòRIA  
Queda derogat el Decret 78/1988, de 6 de juny, del Govern Valencià, pel qual s'atribueixen competències en matèria d'infraccions d'ordre social a distints òrgans de la Conselleria de Treball i Seguretat Social.  
DISPOSICIONS FINALS  
Primera  
S'autoritza el Conseller de Treball i Afers Socials per dictar totes les normes que exigisca l'aplicació i el desplegament d'aquest decret.  
Segona  
Aquest decret entrarà en vigor el dia de la seua publicació en el Diari Oficial de la Generalitat Valenciana, si bé serà d'aplicació a aquells expedients sancionadors que s'inicien per fets comesos a partir de l'entrada en vigor de la Llei 31/1995, de 8 de novembre, de Prevenció de Riscos Laborals.  
València, 5 de març de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI